
Narva linna soojusmajanduse arengukava koostamine aastateks 2023-2032

Lähteülesanne
Narva linna soojusmajanduse arengukava aastateks 2023-2032 (edaspidi arengukava) koostamise eesmärgiks on anda Narva linna kaugküttepiirkonna arengusuunad soojusmajanduse edasiseks arenguks järgneva kümne aasta jooksul. Arengukava peab aitama omavalitsusel ja võrguettevõtjal oma tegevust ning investeeringuid planeerida ning teostada. 

Arengukava koostamisel tuleb läbi olemasoleva olustiku ja teadaolevate võimalike muutuste (nt senise soojuse tootja asendumine) ning Rohepöördest tingitud (sh „Eesmärk 55“, Narva Linna Kliima ja Energiakava) mõjude analüüside alusel uuenduslike lahenduste leidmise ja nende omavahelise võrdlemise kaudu pakkuma välja tarbijaile vastuvõetava hinnaga ja tõhusaimad lahendused Narva linna varustamiseks kaugküttesoojusega, sh vajadusel taastuvatel energiaallikatel toimiva katlamaja või koostootmisjaama rajamise tõhusa kaugkütte pakkumiseks, sealhulgas jääksoojuse kasutamiseks kaugküttes, kaugkütte võrkude optimeerimiseks ja korrastamiseks, võrgupiirkonna laiendamiseks või muutmiseks koos soovitusega kaugküttepiirkonna määramiseks ning soovitused kaugküttesoojuse tarbijate energiatõhususe parandamiseks.

Võrguettevõtjana tegutseb Narva linnas AS Narva Soojusvõrk, kes tegeleb Enefit Energiatootmise Balti Elektrijaamas toodetud soojusenergia ostu, jaotamise ja müügiga Narva linnas. Ettevõte haldab Narvas paiknevat soojusvõrku kui tervikut, juhib soojusvõrgu renoveerimisprojekte ning teeb vajalikke investeeringuid soojusvõrgu töökindluse tagamiseks. 
Arengukava koostamiseks pädeva töövõtja (edaspidi arengukava koostaja) kaasamist korraldab Narva Linna Arenduse ja Ökonoomika Amet. Linnavolikogu poolt arengukava kehtestamise järgselt arengukava täitmise eest vastutab Narva Linnavalitsuse Linnamajandusamet. 
Arengukava koostaja peab koostama kava koostöös võrguettevõtjaga ning vahetama temaga kogu tööga seotud teavet ja saama tema käest soojusvõrgu ja tarbimiste andmed.
Arengudokumendi koostamisse kaasatakse lisaks võrguettevõtjale kõik linnavalitsuse ametid. Avaliku arutelu kaudu on kaasatud kõik huvitatud isikud.
Arengukava koostaja teeb ettepaneku kaugküttevõrgupiirkonna kehtestamiseks kas senise kaugküttevõrgu ulatuses või võrgupiirkonna laiendamiseks või muutmiseks töö koostamisel tulenevatest põhjendatud arengulahendustest lähtuvalt.

Arengukava koostamise periood on ca 7 kuud alates lepingu allkirjastamisest, millest 5 kuud on ettenähtud töö valmimiseks ja ca 2 kuud arengukava avalikustamiseks. Lisaks töö teostaja peab töö mahtu arvestama soojusmajanduse arengukava tutvustavad esitlused, nende koostamise ja vähemalt kahel komisjoni ning ühel volikogu istungil osalemise ja esitamised. 

Nõuded vormistusele ja sisule
Koostatud arengukava peab miinimumnõudena vastama Majandus-ja taristuministri 05.05.2015 määrusele nr 40 „Soojusmajanduse arengukava koostamise toetamise tingimused“ § 10 „Nõuded soojusmajanduse arengukavale“ ning lähtuma sisu ja ülesehituse osas lisaks veel ka sihtasutuse Keskkonnainvesteeringute Keskus 2015.a. juhisetest soojusmajanduse arengukavade koostamiseks, mis on kättesaadavad: https://kik.ee/sites/default/files/st_juhised_soojusmajanduse_arengukavade_koostamiseks_020715.pdf). Arengukava ei tohi olla vastuolus Narva linna üldplaneeringuga, linna arengukavaga, eelarvestrateegiaga,teiste Narva kohta vastuvõetud arengudokumentidega ning maakondlike ja riiklike arengukavadega.
Arengukava peab sisaldama vähemalt järgmisi peatükke:

1. Piirkonna iseloomustus, pikaajaline eesmärk
1.1. sotsiaalmajanduse areng
1.2. elamumajanduse areng
1.3. ettevõtluse areng
1.4. soojusmajanduse olukord ja võimalik juhtimine kohaliku omavalitsuse tasandil

2. Kaugküttesüsteemi tehniline seisund ja iseloomulikud näitajad
2.1. Soojusvarustus, soojuse tootmine, ülekanne, soojuskaod, tõhusus.
2.2. kaugküttevõrk sh selgelt välja tuua piirkonna eripärad
2.3. tarbijate soojusseadmed ja soojussõlmed
2.4. tehnilised iseloomulikud näitajad nagu soojustarbimise kogused, võimsused, kaugküttevõrgu skeem, pikkus, võrgu soojuskaod, tarbimistihedus, tõhususe näitajad, heitmete kogused.

3. Tarbijad
3.1. tarbimise ajalugu, 5a periood, korrigeerituna normaalaastale, tarbimise hetkeolukorra iseloomustus
3.2. tarbijate iseloomustus
3.2.1. omavalitsuse hooned (sh eraldi hulkadena koolid, lasteaiad, sotsiaalhooned, spordihooned, kontorihooned, muuseumid) iseloomustus, soojusvajadus ning energiasäästu võime, määrata ära soojuse eritarbe näitajad köetava pinna kohta.
3.2.2. korterelamud, iseloomustus, soojusvajadus ning energiasäästu võime, määrata ära soojuse eritarbe näitajad köetava pinna kohta, tarbijate senine maksevõime lähtudes senisest soojuse hinnast ja sissetulekutest, hinnatundlikkus selle taustal.
3.2.3. äri ja tööstushooned soojusvajadus ning energiasäästu võime, hinnatundlikkus.
3.3. perspektiivsed kaugküttepiirkonnad ja soojuse tarbijad (nt Kreenholmi kvartal?) sh oma katlamajadega hooned, kui on.
3.4. perspektiivitud soojustarbijad, kui on.
3.5. soojuse tarbimise prognoos kolme tarbijagrupi osas, võimalik vähenemine?

4. Soojusvarustuse arengu võimalused ja tehniline teostatavus ning arengulahenduste analüüs
4.1. Arengute lähteolustik on olemasoleva olukorra kirjeldus aprillis 2022 a.
4.2. Asenduslahendus olukorrale, kui Enefit Energiatootmise Balti Elektrijaamas enam pidevalt soojust kaugküttevõrku ei toodeta või see on muutunud tarbijatele senisest kordades kallimaks
4.3. erinevate kütuste ja energiaallikate (sh jääksoojus) kasutamise võimalused, erinevad võimalused kaugküttesoojuse tootmiseks, jääksoojuse kasutamine (nt serveripark), võrguettevõtjale oma taastuvenergia tootmisüksuse rajamise, hankega võrku soojuse ostu ja muude sarnaste ning asjakohaste lahenduste analüüs, tagamaks tõhusa ja võimalikult heitmevaba kaugküttesoojuse tarne jätkamise tarbijale vastuvõetava hinnaga. Riskide analüüs sh. tulenevalt kütuste hinna, kättesaadavuse, tarnekindluse ja keskkonnatasude (CO2 maks) muutusest erinevate variantide kohta.
4.4. kaugküttevõrgu arendamise võimalused, sh uute soojusvarustuse lahenduste leidmine, soojustorude täiendav isoleerimine, „õiglase ülemineku rahastuse“ kasutamise võimalused heitmevaba tõhusa kaugküttesüsteemi arendamiseks.
4.5. kaugküttelt lokaalsele soojusvarustusele ülemineku perspektiivi põhjendus, vajadusel erinevate lahenduste võrdlus tõhusa kaugküttega (soojuspumbad, lokaalsed katlamajad jms) 
4.6. Kirjeldada iga pakutud arenguvariandi puhul varustuskindluse tagamist (varukütuse olemasolu, soojuse tootmise ja tarne seadmete avariielektriga varustatus) soojusvarustusel, mõju heitmete kogustele ning tarbimishulkade muutuse mõjusid võimalike uute tarbijate liitumisel või olemasolevate tarbijate tarbimise tõhustumisel.

5. Pakutavate lahenduste mõju atmosfääri heitmete hulgale ning tarbijate maksevõimele.
Pakkuja peab arvestama töö mahus vähemalt kuni kolme suuremahulise arengulahendusega (need pakub töö teostaja välja käesoleva töö esimese kolme peatüki järgselt 4. peatükis ja need kinnitab eraldi töö tellija eeldatavalt 3 kuni 4 kuud peale töö alustamist selleks eraldi toimuval avalikul koosolekul). Pakutud suuremahulistel arengulahendustel on eeldatavalt veel mitmeid allhargnevaid arenduslahendusi lähtuvalt investeeringute rahastustoetuste võimalustest, seega tuleb pakkumise mahus arvestada kuni 6. allhargneva lahenduse analüüsiga. Pakutud arengulahendusi tuleb võrrelda olukorraga, mis on 2022 aasta aprillikuus.
5.1. arenguvariantide kirjeldus (tegevuste kirjeldus, tarbimise maht, võrgu soojuskadu, investeeringud jne) ning mõju atmosfääri heitmetele (eriheide väljendatuna CO2 tonnides toodetud MWh soojuse kohta) ja lõpptarbija hinna muutust iga variandi juures võrreldes soojuse hinnaga 2022 aasta aprillis.
5.2. tasuvusarvutuse lähtekohad, pakutud lahenduste majanduslik tasuvus, finantsmajanduslik analüüs (NPV, IRR, SPBP) soojuse hinna kujunemine, eriheitmete hulk igale pakutavale variandile, arvestades ka võimalikku „õiglase ülemineku“ investeeringu kasutamist näiteks uue tõhusa kaugküttesoojuse katlamaja rajamisel, jääksoojuse kasutamisel või soojuskadude vähendamiseks kaugküttevõrgus uute torustike rajamisel. 

6. Soojuse hind, tarbijate maksevõime, hinnatundlikkus.
6.1. Analüüsida senise soojuse hinna ja võimaliku tulevase soojuse hinna erinevuse (tõusu) mõjusid ja võimalikke tagajärgi ning riske hinna tõusust tingituna.
6.2. tuua välja tabelis ja graafiliselt võrreldavatena eelnevate pakutavate arengulahenduste kaugküttesüsteemi tehnilise investeeringu järgse soojuse hinna mõju kortermaja tarbija seniste kuludega võrrelduna (keskmine kuusissetulek võrrelduna kütteperioodi keskmise väljaminekuga küttesoojusele)
6.3. tarbijate (eraldi välja tooduna korterelamud ja ühiskondlikud hooned) energiasäästumeetmete rakendamise mõjud ja hinnangud, sh 
6.3.1. eraldi vaid soojussõlmede uuendamise mõju soojustarbimisele
6.3.2. Narvas SA KredEx/EAS toetusega osaliselt hoonete korrastamise meetmete võimaldamise hinnang (erisus komplekssest terviklikust uuendamise nõudest, silmas peetuna nt fassaadide osalise soojustamise võimaldamist, lihtsamate õhustamissüsteemide lubamist)
6.3.3. meetmete maksumuse hinnangud tarbija köetava pinna kohta ja tarbija omapoolne lisarahastuse võimekus, 
6.3.4. SA KredEx/EAS ja RTK poolt pakutavate tervikliku uuendamise toetuse kasutuse võimekuse hinnang, takistused ja lahendused sellele.
6.3.5. toetuse kasutamise mõju kortermajade ja ühiskondlike hoonete energiatarbe muutusele
6.3.6. toetuse mõjul energiatarbe muutusest tingitud omaosaluse katmiseks võetud võimaliku laenu tagasimakse võimekusele.

7. Järeldused ning pakutava arengulahenduse kirjeldus ja põhjendus.
7.1. Töö koostaja põhjendab ja kirjeldab analüüside ning näitliku materjali (joonised, graafikud, skeemid) saatel pakutava parima arengulahenduse sisu selgelt arusaadavat kokkuvõtet.

8. Ettepanekud pakutud arengulahenduse saavutamise tegevusteks lähtuvalt eelnenud analüüsidest, eraldi Narva linnale, võrguettevõttele ja korteriühistutele, tuues ära järgmised pidepunktid
8.1. tarbimisele sh säästumeetmete rakendamisele
8.2. tootmisele sh tarbitavatele energiaallikatele
8.3. kaugküttepiirkonna määramisele, säilimisele või muutmisele 
8.4. tarbijatele suunatud toetuste kasutamisele
8.5. õiglase ülemineku rahastuse kasutamisele
8.6. „Eesmärk 55“ saavutamiseks Narva linnas soojusmajanduse valdkonnas

Lisatingimused
Töö teostaja peab arvestama vähemalt järgmiste asjaoludega ja tingimustega, millega teada olevalt tuleb arvestada pakkumuse koostamisel: 

Töö tegija peab esitama finantsprognoosideks vajalikud lähteandmed (sh investeeringute maksumused ja ajad, toodetavad ja müüdavad soojuse kogused, tööjõuvajadused ja -kulud, muud tootmiskulud, keskkonnatasud, kütuste osakaalud ja maksumuste prognoosid ning muud andmed) võrguettevõtjale ülevaatamiseks ja kooskõlastamiseks enne arengukavale finantsanalüüside koostamist, et kooskõlastada sisendite sobivus. 
Töö teostaja peab tegema koostööd finantsprognooside koostamisel ning võtma vastuolude puudumisel arvesse ka võrguettevõtja poolt koostatud prognoosid. 

